2001, 7 April, Johannesburg | Vrye Gereformeerde Kerke in Suid-Afrika
Home › Sinodes 2001, 7 April, Johannesburg Drukker-vriendelike weergawe
Kort Verslag van die Sinode van die Vrye Gereformeerde Kerke in Suid-Afrika gehou te Johannesburg op Vrydag 27 April 2001 BOUWERK
Die sinode is op Vrydag oggend, die 27ste April, byna 'n jaar na die vorige normale sinode van die VGKSA, deur die voorsitter van die sameroepende kerk te Johannesburg geopen. In sy openingstoespraak gebruik br Henk Boessenkool die beeld van 'n bouwerk op een erf wat saam 'n eenheid vorm. Hy beklemtoon die eenheid wat die Here deur sy Gees bewerk tussen kerke wat elkeen tog op sy eie plek weer 'n eie taak en verantwoordelikheid het om te vervul. Die verwondering en vreugde word uitgespreek dat dit weer vir ons as kerkverband nodig is om 'n ad hoc sinode te mag hou. Dit gee 'n groot vreugde in die kerke om te kan sien hoe die Here ons taak en roeping in hierdie land ook bevestig met sulke konkrete vrugte soos by die ontvangs van 'n kerk in die een kerkverband. Die vergadering kon sy werk verder verrig onder die uiters bekwame voorsitterskap van ds C Kleijn. Drie van die sendelinge, t.w. di. Visser, Bosman en Boersma kon die sinode dien met hulle insette as adviseurs. Verder was 'n aantal broeders uit Mamelodi teenwoordig as waarnemers. Hulle kon die verloop van die sinode volg deur ds Bosman wat deurlopend kommentaar en vertaalwerk vir hulle kon doen. Daar word gehoop dat op hierdie manier daar ook by die broeders uit die sendingsgemeentes verdere stimulasie sal kom om saam met die kerkverband te besin oor die vorming van 'n multikulturele verband van kerke. Twee predikante uit die NG Kerkverband was ook as waarnemers teenwoordig in hul persoonlike hoedanigheid. Hulle vervul beide 'n leidinggewende rol binne die Werkgemeenskap vir Kerkreformasie. Hierdie werkgemeenskap bestaan hoofsaaklik uit predikante van die NG Kerk wat deur die hou van seminare en werkswinkels, mee wil werk aan die geestelike en teologiese herstel na die afval wat veral binne die NG Kerk plaasgevind het. Daar was met hierdie broeders 'n wedersydse herkenning en bemoediging in die gesprekke wat tussen die sittings van die sinode gevoer kon word. Die gesprekke het duidelik laat blyk dat die enigste manier van ware kerkreformasie uiteindelik sal moet uitloop op die skeiding tussen geloof en ongeloof. Die band wat kerke aan mekaar bind, is bevestig en gedemonstreer toe alle afgevaardigdes en adviseurs hul instemming met die gereformeerde belydenis getoon het deur op te staan. BEGELEIDING
Die versoek van die Gereformeerde Christelike Kerk te Springs om deel te word van die verband van die VGKSA is daarna in oorweging geneem. Hierdie proses het bestaan uit drie stadia. Eers moes vasgestel word of die sinode oor voldoende betroubare inligting beskik om die aansoek te oorweeg. M.a.w. die eie deputate en visitatore van die VGKSA se werk is eers deur die sinode in oorweging geneem. Op grond van die aanvaarding daarvan, kon die oorweging van die inhoudelike van hierdie verslaggewing plaasvind om te kom tot 'n toelating van die kerk tot die verband van kerke. In die laaste plek volg dan nog die ondersoek na die insigte en oortuigings van die predikant van die kerk, ds PJ Retief, oor die Gereformeerde leer en kerkregering. Slegs op grond van 'n positiewe uitslag van laasgenoemde kan die predikant dan ook as volwaardige bedienaar van die Woord in die verband van kerke funksioneer op vergaderings en op uitnodiging die Woord in die ander susterkerke bedien. Tydens die oorweging van die verslaggewing van die deputate, is eenparig deur die sinode uitgespreek dat daar 'n meer gestruktureerde begeleiding nodig is van kerke wat hulle by die verband van kerke wil voeg. Daar bestaan duidelik 'n behoefte aan duideliker afsprake oor verdeling van verantwoordelikhede sonder om 'n prosedure wat waterdig op alle situasies kan pas, vas te stel. Deputate Werk onder verontrustes kry dan ook 'n opdrag van die sinode om hierin die kerke op die volgende sinode met 'n prosedurevoorstel te dien vir oorweging. Nogtans was die sinode tevrede dat op grond van beskikbare inligting verkry van deputate en die visitasieverslag wat in camera voorgelees word, voortgegaan kon word met die ondersoek. Daar word wel afgespreek om die beskikbare inligting aan te vul met 'n geleentheid vir afgevaardigdes om regstreeks vrae te vra aan die afgevaardigdes van die kerk te Springs by die sinode. ONDERSOEK
Uit die ondersoek het dit duidelik geblyk dat ons hier te doen het met 'n kerk wat volgens die Woord van die Here en die Gereformeerde belydenis wil lewe. Met groot dankbaarheid en verwondering is kennis geneem van die pad wat die Here met hulle as gemeente gestap het van afskeiding van lidmate uit die NG Kerk tot vorming van 'n gemeente as deel van die Afrikaanse Protestantse Kerk tot noodsaaklike onttrekking aan 'n kerkverband wat met 'n onskriftuurlike kerk- en kerkregeringsbegrip leef. Die kerk te Springs het duidelik 'n besondere bewoënheid oor die lotgevalle van die Afrikanervolk, maar wil kerk van Christus wees saam met almal wat in die eenheid van die ware geloof met hulle leef. Na deeglike oorweging van alle motiewe en oortuigings wat verder uitgespel is in antwoord op die stel van regstreekse vrae aan die afgevaardigdes van die Kerk te Springs, word met vrymoedigheid en eenparigheid besluit om die kerk te ontvang binne die verband van Vrye Gereformeerde Kerke. Deur die voorsitter, ds Kleijn, word 'n woord van hartlike verwelkoming aan die broeders gerig. Die feit dat ons as kerke almal vir mekaar gegee word om mekaar met ons gawes te dien word besonder beklemtoon. Die kerke het elkeen sy eie geskiedenis wat beteken dat besondere fyngevoeligheid en hartlike liefde altyd voorop sal moet staan in ons omgang met mekaar. Die wete dat ons almal gekoop is deur dieselfde kosbare prys van die bloed van Christus, sal ons altyd weer tot diensbaarheid en nederigheid moet bring. Daarna kon die sinodelede mekaar nog die seën van die Here toewens deur samesang uit Psalm 134. DS P J RETIEF
As laaste stap in die prosedure, is ondersoek gedoen na die predikant van die Gereformeerde Christelike Kerk te Springs. Ds Retief dien die kerk nou reeds ongeveer tien jaar as predikant. Om nou ook in die wyer verband van die VGKSA te mag dien, moes ondersoek gedoen word na sy oortuigings oor die Gereformeerde leer en kerkregering. Besondere aandag is gegee aan die Skrifgesag, die leer oor die uitverkiesing, verbond en die kerk. Wat die kerkregering betref, is veral vanuit die Nederlandse Geloofsbelydenis Artikels 30 - 32 nagegaan wat ds Retief se geloofoortuigings en -insigte is. Ook hier het uit die vraagstelling en antwoorde duidelik geblyk dat daar 'n ander geskiedenis deur ds Retief deurleef is as meeste van die dienende predikante in die VGKSA. Duidelik vir almal was die weg wat die Here ook met hom gegaan het. In sy persoonlike lewe, maar ook as bedienaar van die Woord. Die sinode kon daarna met vrymoedigheid ds Retief as bedienaar van die Woord in die kerkverband ontvang. Sy mondelingse getuienis en onderneming om die Here volgens sy Woord en die gereformeerde belydenis te dien, kon hy bevestig deur die drie Formuliere van Eenheid te onderteken in die teenwoordigheid van al die afgevaardigdes. SAAM GROEI
Die agenda is afgerond deur 'n bespreking van maniere waarop die kerke almal steeds nader aan mekaar kan groei. Die kerke het teenoor mekaar openhartig erkenning gegee dat die kerkverband hoe langer hoe meer bestaan uit kerke wat nie 'n eenvormige geskiedenis deel nie. Hulle sal mekaar steeds beter moet leer ken en verder leer vertrou en liefhê en ondersteun. Daarvoor is onmiddellik tydens die sinode behalwe die normale vasstaande afsprake volgens die kerkorde, informele reëlings getref vir die hartlike ontvangs en verder saam groei van die Vrye Gereformeerde Kerk te Springs in haar nuwe kerkverband. SLUITING
Die kerk van Johannesburg is nog bedank vir die hartlike en gasvrye ontvangs en versorging en ds Kleijn vir sy bekwame en wyse leiding van die vergadering. Die vergadering kon ten spyte van die heel indringende manier waarop vrae gevra en sake bespreek is, in 'n hartlike broederlike sfeer plaasvind. Vir hierdie groot gawe kon die Here met groot dank al die lof ontvang. ds E Viljoen ‹ Synod 2000 - Brief Reportup2002, 29 April, Johannesburg › Enige navrae of kommentaar, kontak die Web Administrator